नेपाल विश्वकप छनोटको सुपरसिक्समा पुग्न असफल भए पनि समूह बी मा खेलिएका तीन खेलमा पारसले उत्कृष्ट प्रदर्शन गरेका थिए । बलिङमा औसत प्रदर्शन भए पनि पारसले ब्याटिङमा आफ्नो जादु देखाएका थिए । यसै छनोट खेलबाट पारसले लिस्ट ए मा हजार रन पूरा गर्ने पहिलो खेलाडी बने । प्रतियोगितामा अहिलेसम्म उनले दुई अर्धशतकीय इनिङ खेलेका छन् । स्कटल्यान्ड र अफगानिस्तानजस्तो बलियो राष्ट्रका बलरविरुद्ध खनिँदै उनले अर्धशतक ठोकेका हुन्् । स्कटल्यान्डविरुद्ध उनले ६३ रन तथा अफगानिस्तानविरुद्ध ७५ रन जोडे । टेस्ट तथा एक दिवसीय मान्यता प्राप्त जिम्बावेविरुद्ध उनले महत्वपूर्ण ४० रन जोडे ।
